V. Veteška, podpredseda NR SR: (2006-03-16):
K. Fajnor, poslanec: Veľmi pekne ďakujem, pán predsedajúci. Dovoľte, aby som skutočne len v krátkosti zareagoval, pretože ja som sľúbil pánovi predkladateľovi, že to politické školenie dokončíme, no a rád využívam túto možnosť a, samozrejme, aj to dokončím. Po prvé by som chcel upozorniť, nie je logické, že pán kolega predkladá tento návrh, totižto končí sa mu socializmus, no, kde bude, keď nebude sedieť v Národnej rade, keď nebude brať tie obrovské výhody, ktoré v tej Národnej rade sú, keď nebude ministrom vlády, nikto ho nechce, je to úplne normálne. Ale, pán bývalý minister obrany, aj vy ste zodpovedný za tých 42 mŕtvych, aj vy ste zodpovedný za to, kde som ja bol na pohrebe. To sa vtedy nestávalo. Aj vy, vážení (hlasy z pléna fuj). Nielen tých, sú to ďalší mŕtvi, ktorí neschopnosťou diletantov vo funkciách museli zomrieť. (Reakcie z pléna.) Chcel by som sa vrátiť teraz k jednej veci. Pani Demeterová, v pokoji ste povedali, koľko tých ľudí bolo v tých vojenských táboroch nútených prác. Už viackrát som sa vyjadril, naštudujte si pána profesora Ďuricu. Je to vzdelaný človek, je to síce pravicový historik, nepíše z našich pozícií, je to samozrejmé, ale ešte raz sa vrátim a veľmi tichučko teraz. Podľa pána profesora Ďuricu a jeho knihy do roku 1945 prešlo vojenskými tábormi nútených prác 65-tisíc ľudí. Vojenské tábory nútených prác mali najväčší rozvoj a rozmach v roku 1943. Prosím, ujasnite si tieto veci a poviem, kto bol hlavne perzekvovaný – Cigáni, Židia, komunisti. A teraz sa vráťme trošku k tomu obdobiu, ktoré ja nazývam, tak ako ho nazývajú normálni historici, obdobie ľudovej demokracie a obdobie socializmu. To obdobie ja považujem, a budem veľmi krátky, za najsvetlejšie obdobie rozvoja Slovenska za posledných tisíc rokov, no veď, čože by ste predávali, aké elektrárne a aké jadrové, keby nebolo tu to obdobie. Aké vysoké školy by ste boli mali, v akých divadlách by boli hrali herci? V žiadnych. (Reakcie z pléna.) Takže idem teraz ďalej, vážení, ak dovolíte, v pokoji, v pokoji, prepáčte, ale veru bola. A teraz zacitujem a vrátim sa k tomu. Áno, áno, dokončíme, pán kolega, dokončíme. A teraz poprosím, zacitujem: „Končí sa vojna, bolo to po druhej svetovej vojne, všetko sa dá do poriadku. Dáme všetko, čo máme, všetko zlato, všetku materiálnu moc v prospech dobehnutia a balamutenia ľudí. Ľudský mozog, vedomie ľudí je prístupné na zmeny. Zasejeme tam chaos, nenápadne zmeníme ich hodnoty na falošné a necháme ich v tieto falošné hodnoty veriť. Ako? Nájdeme svojich rovnako zmýšľajúcich spojencov nielen v samotnom Rusku, ale aj v štátoch bývalého východného bloku.“ No, pozerám, spojencov je tu dosť. „Krok za krokom budeme rozohrávať grandióznu tragédiu zániku týchto národov do úplného a nezvratného umlčania ich sebavedomia. Z literatúry a umenia napríklad odstránime ich sociálnu podstatu, odnaučíme umelcov a odtrhneme od nich chuť zobrazovať a sledovať čokoľvek z tých procesov, ktoré pochádzajú zvnútra národa. Literatúra, divadlo, filmy, všetko sa bude všemožne podporovať a oslavovať. Najhanebnejšie ľudské pocity budeme všemožne podporovať a vyzdvihovať takzvaných umelcov, ktorí budú presadzovať a vtĺkať do hlavy kult sexu, násilia, sadizmu, zradcovstva a všelijaké iné nemorálnosti. Vo vedení hospodárstva vytvoríme chaos a zmätok, budeme postupovať nenápadne, ale aktívne vytvárať despotizmus úradníkov a úplatkárov. Poctivosť a slušnosť budú terčom posmechu,“ vážení. Pozrime sa na tú paralelu dnes. „Hulvátstvo a narkománia, živočíšny strach druha pred druhom, nehanebnosť a zákernosť, nacionalizmus a nepriateľstvo národov, predovšetkým nepriateľstvo, nenávisť k všetkému ruskému a k všetkému slovanskému. Všetko toto budeme obratne, nenápadne pestovať a rozvíjať.“ A teraz dokončím pre pána predkladateľa. „Len niekoľko málo ľudí si bude domýšľať, o čo ide, či snáď tomu aj rozumie, ale takýchto ľudí postavíme do bezvýchodiskovej situácie, urobíme z nich terče posmechu, nájdeme spôsob, ako ich ohovárať a vyhlásime ich za odpad spoločnosti. Vytrháme duchovné korene spoločnosti, znevážime základy morálky národov. Takto budeme narušovať pokolenie za pokolením, zameriame sa na deti a na mládež. Budeme ich rozvracať, učiť nerestiam a budú tak mravne upadať. Vytvoríme z nich cynikov, bezduchých ľudí a kozmopolitov. Takto to urobíme,“ autor Alan Dulles, Kongres Spojených štátov, 1945. Ďakujem za pozornosť. (Potlesk.)